Güei esquié tan bien tan bien que me dieron un 9. ¡9 puntos de sutura.1 Na, chapa y pintura, en realidá toy muy contentu porque ye la primer avería esquiando y ye bien poco, teniendo en cuenta la ida de pinza que causó l´incidente. Ta claro que el mayor pelligru na motaña ye unu mismu: ¡pues no taba baxando, coles mangues  arremangaes, pola pista aformigonada que ta onde la Hermita Trobaniellu, en Teverga, con tan poca ñebe que les rodaes d´un todo-terreno ya dexaben ver el formigón debaxo la ñebe! Un poco rabia si que me da porque según el gps llegué xusto a onde ta l´hermita, y porque de no habeme entrao´l pánico seguro que hubiera llegao a la campera onde podía símplemente esperar a que la velocidá baxare con sitiu de sobra. Sin embargo ataqué la cuesta y al no querer mantener la cuña sobre tan poca ñebe, puse los esquies  en paralelo y al ver que la velocidá aumentaba mas de lo deseable en casu de caida, en llugar de aguantar decidí perder velocidá metiéndome pol talud (táctica que había funcionao bastantes veces anteriormente), pero había tan poca ñebe que volví a cambiar d´opinión y al tratar de regresar a lo ñebao caí palante, mientres pola cabeza se me pasaba l´idea de "esquiar ye creer" (Arnold Lunn) y tamién la manera mas apropiada pa tirame yo voluntariamente, poyando los antebrazos al caer cola mala suerte de atopar  una piedra cola forma apropiá como pa llevantar tol peyellu faciendome una "u" del tamañu un mordiscu, con bastante mala pinta y por desgracia (y humillación) causandome mareos un buen cachu.    En fin, una sensación extraña, y eso que n´esta ocasión solo había cuatro o cinco kilómetros hasta la furgoneta, y de aquí solo media hora al centro de salú de Teverga, onde me atendieron estupendamente y de pasu no se rieron de mi por mareame. Bueeeno: próxima salida con esquies de fondo pol monte,  botiquín con vendes, manta térmica por si hay que tar to la noche nel monte, avisu de recorrido y, sobre todo, pensamelo dos veces antes d´entamar una baxada, por mucho que´esti tipo esquies dexen pasar del modu ascensu al descensu sin tener que parar a nada!!